Okresná prokuratúra Žiar nad Hronom 
Nám. Matice slovenskej 6, 965 01 Žiar nad Hronom

Sp. zn. : 2 Pv 630/11/6613	Žiar nad Hronom, 23.8.2013
EEČ : 2-52-120-2013

U Z N E S E N I E

Trestná vec:	obvinená XXXXX  
Prečin:	neoprávnené používanie cudzieho motorového vozidla podľa § 217 odsek 2 písmeno c Trestného zákona číslo 300/2005 Zbierky zákonov

Rozhodol: 	prokurátor Okresnej prokuratúry Žiar nad Hronom
Podľa § 217 odsek 1 Trestného poriadku vyslovujem, že obvinená:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
sa v skúšobnej dobe, určenej uznesením prokurátora Okresnej prokuratúry Žiar nad Hronom zo dňa 28.3.2012, spisová značka 2 Pv 630/11/6613, ktorým podľa § 216 odsek 1 Trestného poriadku podmienečne zastavil trestné stíhanie, osvedčila.
Podľa ustanovenia § 217 odsek 4 Trestného poriadku právoplatnosťou tohto rozhodnutia alebo uplynutím lehoty uvedenej v odseku 2 nastávajú účinky zastavenia trestného stíhania (§ 9 odsek 1, písmeno e).
dňa 17.10.2011 si v čase asi o 12.00 h, na základe Zmluvy o nájme dopravného prostriedku uzatvorenej podľa § 630 - 637 Obchodného zákonníka, prenajala od spoločnosti XXXXX, spol. s r. o., Banská Belá, osobné motorové vozidlo Škoda Fabia, ev. č. BS 966 AM v hodnote 7 946,- €, na jeden deň, pričom sa zaviazala, že vozidlo vráti nasledujúci deň, t. j. 18.10.2011 v čase o 12.00 h a vozidlo v dohodnutý termín nevrátila ani napriek viacerým telefonickým výzvam, čím spôsobila spoločnosti XXXXX, spol. s r. o. škodu vo výške 216,06 € na nájomnom, pohonných hmotách a poškodení nárazníka. 
Uznesením prokurátora Okresnej prokuratúry Žiar nad Hronom zo dňa 28.3.2012, spisová značka 2 Pv 630/11/6613, bola určená obvinenej skúšobná doba v trvaní 12 mesiacov.
Odôvodnenie:
Uznesením prokurátora Okresnej prokuratúry v Žiari nad Hronom pod sp. zn. 2 Pv 630/11 zo dňa 28.03.2012, právoplatného 07.08.2012, bolo proti obv. XXXXX trestné stíhanie za prečin  neoprávneného používania cudzieho motorového vozidla podľa § 217 ods. 2 písm. c) Trestného zákona, podmienečne zastavené podľa § 216 ods. 1 Tr. por. Zároveň jej bola určená skúšobná doba v trvaní 12 mesiacov.

	Po uplynutí určenej skúšobnej doby boli na obvinenú vyžiadané správy, z ktorých vyplýva, že počas tejto doby viedola riadny život, nedopustila sa žiadneho protiprávneho konania, teda vyhovela uloženým podmienkam. 

	Preto som rozhodol tak, ako je to uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť do troch dní odo dňa oznámenia prostredníctvom tunajšej prokuratúry Krajskej prokuratúre v Banskej Bystrici.
Sťažnosť má odkladný účinok.

JUDr. Vladimír Smutka
prokurátor